Bretagne: une corse pe lenghe e pai 30 agns des Diwan
Dai 30 di Avrîl ai 3 di Mai si è davuelte in Bretagne la prime edizion di Ar Redadeg, une corse pe lenghe imbastide sul stamp de Korrika basche e de Correllengua catalane. I partecipants a àn corût dilunc di une percors di 600 chilometris di Naoned / Nantes a Karaez / Carhaix. Par partecipâ i coridôrs a vevin di paiâ une iscrizion di 100 euros par chilometri: i bêçs cjapâts sù ta cheste maniere, chei metûts di ents o impresis che a poiavin la iniziative e chei tirâts sù cu la vendite di materiâl memoreatîf a laran par finanziâ lis scuelis bretonis a imersion Diwan, che propit ta chescj dîs a fasin fieste pai lôr 30 agns di esistence. Cheste rêt scolastiche privade e à permetût di scolarizâ miârs di fruts bretons te lôr lenghe. Il tentatîf di finanziâlis ancje cun fonts publics, inviât tal 2000, al è ancjemò blocât par vie dai ricors imbastîts di doi sindacâts di insegnants francês che a gjoldin ancje di fuartis poiis politichis.
fur_Latn fur_Latn